बरवाला/हिसार. बरवाला की कपास मंडी में रविवार को सर्वजात खाप के बैनर के तले हुए सम्मेलन के दौरान काला कपड़ा लहाराने को लेकर हंगामा हो गया। भीड़ में मौजूद लोगों ने तीन-चार लोगों को जमकर पीटा। काफी मशक्कत के बाद रैली में शामिल लोगों ने विरोध करने वालों को भीड़ के चंगुल से छुड़वाया। काला कपड़ा लहराने वाला बुजुर्ग जिला जींद के गांव दरियावाला निवासी आजाद सिंह चहल बताया गया। मामला अचानक तब बढ़ गया जब मंच से अखिल भारतीय जाट आरक्षण संघर्ष समिति के अध्यक्ष भगत सिंह दलाल बोलने लगे। वक्ताओं का विरोध करने वाले लोगों का कहना था कि यह ड्रामेबाजी सरकार के लोगों के इशारे पर हो रही है। हालांकि विरोध करने वालों को बाद में दूर ले जाया गया, उसके बाद सम्मेलन फिर से पहले की तरह चलने लगा। वहीं जब इस विवाद की सूचना रामायण रोड पर अखिल भारतीय जाट आरक्षण संघर्ष समिति के मलिक गुट के धरने पर पहुंची तो यहां वक्ताओं ने जैसे ही जिक्र किया तो तालियां बजाई गईं।
वहीं बरवाला सम्मेलन में सर्वजात खाप के नेता सूबे सिंह समैण ने कहा कि कुछ लोगों ने आरक्षण की लड़ाई को राजनीतिक रंग दे दिया है। प्रदेश में जाटों को आरक्षण के लिए दिल्ली जाने की जरूरत नहीं है।
हरियाणा विधानसभा का घेराव करें। हमारी लड़ाई हरियाणा सरकार से है। उन्होंने कहा कि धरने को बाहर के लोग चला रहे हैं। प्रदेश के लोग आरक्षण आंदोलन चलाने में सक्षम हैं। प्रदेश से बाहर के लोग देश स्तर पर जाटों को आरक्षण के लिए आरक्षण की लड़ाई लड़ें। समैण ने बिना किसी का नाम लिए कहा कि जब हमारे बच्चों पर केस दर्ज हुए तब वे बाहरी लोग कहां थे, हमने ही सरकार से इस मसले पर बात की। सरकार से मांग करते हुए समैण ने कहा कि आरक्षण आंदोलन में जो युवा मरे हैं, उनके परिवारों के लिए पक्की नौकरी का प्रबंध करे। उन्होंने कहा कि हम सरकार पर लगातार दबाव बनाए हुए हैं।
रैली की अध्यक्षता कैप्टन चांदी राम ने की जबकि मंच संचालन जाट संघर्ष समिति के प्रवक्ता मदीना के अशोक मलिक ने किया। रैली में आए लोगों को रणसिंह दलाल, सुरेंद्र दलाल, सुरेंद्र द्रोधी, बूरा खाप के हरनारायण राजली, मलिक खाप सातवास से धारा सिंह मलिक, सहारण खाप से साधुराम, पंचग्रामी खाप से कैप्टन चंदगीराम, मूल चंद दहिया, घड़वाल खाप से अशोक मदीना, धनखड़ खाप से दवेंद्र ढाकल सहित कई वक्ताओं ने भी संबोधित किया। वक्ताओं ने कहा कि आरक्षण की लड़ाई में जाट समाज के लोग एकजुट हैं।
अतिरिक्त फोर्स भी तैनात
जाटों के प्रस्तावित सम्मेलन को लेकर प्रशासन को पहले से ही अंदेशा था कि इस दौरान मलिक गुट व सूबे सिंह समैण के लोगों के बीच झगड़ा हो सकता है। इसी को लेकर प्रशासन ने बरवाला में अतिरिक्त फोर्स का बंदोबस्त कर रखा था। रैली स्थल के आसपास प्रशासनिक अधिकारी भी मौजूद थे। रैली में जब मारपीट हुई तो पुलिस ने झगड़ रहे लोगों से दूरी ही बनाए रखी।
सरकार के आदमी थे: कृष्ण
वहीं बरवाला में सांगवान गुट की रैली में मारपीट की गूंज रामायण में सुनाई दी। रेलवे ट्रैक के पास धरने पर नेताओं ने बरवाला रैली में मारपीट होने की जानकारी दी तो लोगों ने तालियां बजाईं। समिति के जिला प्रधान कृष्ण किरमारा ने मंच पर कहा कि बरवाला में 350-400 लोग इकट्ठे हुए। खबर आई है कि वे आपसी में थपड़म-थपड़ा हो गए। इनकी यह हालत है। थोड़ी दूरी पर फोर्स भी खड़ी थी। क्योंकि वह सरकार के आदमी थे, इसलिए किसी ने कुछ नहीं किया।
जहां रोके, वहीं बैठ जाना: हुड्डा
वहीं, धरने पर समिति के दिल्ली के पदाधिकारी पहुंचे और 20 मार्च को दल बल के साथ पहुंचने के लिए कहा। दिल्ली से आए समिति ने राष्ट्रीय महासचिव रोहताश हुड्डा ने कहा कि 20 मार्च को दिल्ली में संसद घेराव होगा। दिल्ली में आने पर अगर बॉर्डर पर कोई रोके तो वहीं बैठ कर रोड जाम कर देना।
hin_Deva hin_Deva hin_Deva awa_Deva bho_Deva hin_Deva hin_Deva hin_Deva hin_Deva hin_Deva